Finansies 101: Sukses is 'n resep! - Afrikaans.com
Finansies 101: Sukses is 'n resep!
Finansies 101: Sukses is 'n…
Die ding wat suksesvolle mense van onsuksesvolle mense onderskei, is die resep wat hulle in die lewe volg … In die vorige episode van Finansies 101, het ons gesels oor die belangrikheid van teikens – om te weet waar jy wil uitkom. Vandag, spring ons dieper in by die hoe: Daardie resep en bestanddele wat jy nodig het om jou doelwitte (of teiken) te bereik.
Dit is so dat nie almal noodwendig dieselfde geleenthede en geluk in die lewe geniet nie – en dat jou resep waarskynlik verskil van dié van die persoon langs jou. Tog, deur die opskerping van jou vaardighede, die verkryging van addisionele bestanddele, en die noukeurige navolg van 'n resep, lê die skep van 'n wenproduk binne elkeen van ons se vermoëns. Binne konteks hiervan glo ek vas: Sukses of mislukking het niks te doen met wie JY is nie. Dit is slegs 'n resultaat van die resep wat jy in die lewe volg.
As jy dalk vandag in 'n ongunstige finansiële posisie is, beteken dit nie dat dieselfde vir môre geld nie … Selfs sonder nuwe bestanddele kan 'n nuwe metode steeds wêrelde verander. Jy moet net jou resep aanpas en nog 'n keer probeer. Maar, wat beteken dit in die praktyk?
Stap 1: Bepaal wat jy wil ''bak'' …
Wil jy 'n suksesvolle entrepreneur of sakeman word? Wil jy genoeg tyd hê om gereeld vrywilligerswerk te doen? Wil jy dalk net 'n passiewe inkomste genereer sodat jy rustig kan aftree? Wil jy 'n miljoenêr word?
As 'n mens suksesvol wil wees, moet jy eers weet wat sukses vir jou beteken. Om meer hieroor te leer, kyk gerus episode 1 van Finansies 101.
Stap 2: Bepaal watter bestanddele jy daarvoor nodig het …
'n Wenresep is die samevoeging van die regte bestanddele en metodes, in noue samewerking met fyn tydsbereking. Televisie-kyk, rondrits in die winkels, of tot watter tyd speletjies speel, is dalk lekker, maar dra dit by tot dit wat jy beoog om te bereik?
Binne suksesvolle entrepreneurskap en finansies, is goeie bestanddele dalk eerder iets soos om boeke deur deskundiges te lees, potgooie oor entrepreneurskap te luister en 'n ekstra uur of twee se werk vroeg soggens of laat saans te verrig. Wat gaan jou help om jou teikens soos in episode 1 geïdentifiseer, te bereik? Is dit 'n vaardigheid? Is dit 'n vennoot? Is dit spaargeld? Daarsy, jy het jou eerste bestanddele!
Daarmee saam is die tydsberekening van wanneer jy watter bestanddeel byvoeg noodsaaklik. Moenie 'n rou eier op gebakte meel uitgooi nie! Voor jy 'n potensiële belegger nader, kom die besigheidsplan … en voor die besigheidsplan, marknavorsing, toetsprodukte en behoeftebepalings.
Stap 3: Werk jou nuwe bestanddele by jou leefstyl in …
Inkorporeer nou die bestanddele en resep in jou daaglikse lewe! Hoe meer tyd 'n mens aan iets bestee, hoe beter die resultate. Onthou ook dat in die soeke na sukses, die beste resepte deur baie weergawes en probeer en weer probeer gaan. Die rede hoekom tante Koba se melktert absoluut perfek lyk en smaak, is omdat die resep al 50 jaar lank getoets en aangepas word. Moet ook nie bang wees om te eksperimenteer nie … iets wat skynbaar absurd klink, is dalk net die geheime bestanddeel wat jy benodig!